Geplaas deur	Sophia Kapp Donderdag 21 September 2017
Ek glo daaraan dat jong taalgebruikers maar mag en moet kennis neem van wat in die taal gebeur het voor hulle by ons aangesluit het – daar was per slot van rekening 'n paar slim mense wat dié taal gebruik en gebesig het lank voordat die graad 4-klas van Laerskool Kawoerra-Kawap op hierdie ondermaanse opgedaag het. Hulle kan maar gerus Afrikaans se kosbaarhede aanleer en aanwend in hulle eie skryfwerk, want dit klink vir my die nuwe geslag het die oorgrote meerderheid van hulle intensiewe vorme in 'n kleinhuisie uitgedink: Die meisies is almal kaklelik, die juffrouens is kakkwaai, die werk is kakmoeilik, almal is kakbang vir die eksamen, en die lewe is oor die algemeen sommer net kaksleg. Ek weet nou nie van ander mense nie, maar om sulke verbeeldinglose skryfwerk te lees, is darem kakvervelig.
Ek maak daarom vir my eie verwysing 'n lys intensiewe vorme bymekaar sodat ek kan help as iemand vra. Dis indrukwekkend, hoor. Bladsye lank, uit verskeie bronne saamgestel – papier en digitaal – sommige ouer as my ouers, ander eergister nog bygewerk. Ek kry inskrywings (vir "wit" byvoorbeeld) waarvoor daar 24 verskillende intensiewe vorme bestaan. Die meeste daarvan het te doen met hoe skoon goed is ("kraakwit", "kalkwit", "sonwit", "skitterwit") of hoe bleek iemand is ("lakenwit", "melkwit", "siekwit", "papierwit", "lykwit"), wat my laat vermoed dis ons ooroumagrootjies wat hierdie goed geskep het. Net mense met 'n passie vir blousel en vlugsout kan met soveel verskillende weergawes vir dieselfde begrip vorendag kom.
Maar daar is darem 'n beduidende bydrae oor dronkenskap ook, wat beteken ons manlike voorsate was nou ook nie heeltemal op hulle bekke geval nie: "smoordronk", "papdronk", "duiseldronk", "bibberdronk", "katdronk", "diepdronk", "dikdronk", "stomdronk”. (En ja, die immer gewilde "poepdronk" is ook op my lys. Ons praat al weer uit die kleinhuisie uit.)
Vir my is die lekkerste een in dié groepie "kanondronk". Ek weet nie heeltemal mooi hoekom dit my so beïndruk nie, want hoe dronkenskap en kanonne by mekaar pas, weet ek nie presies nie. Miskien is dit hoe lawaaierig jy raak as die voggies jou vat, miskien voel jy op dié punt asof jy deur 'n kanonkoeël getref is. Of miskien is dit die uitdrukking vir die gesofistikeerdes onder ons wat net getwalla raak op landgoedwyn uit die Simonsbergdistrik. Hoe dit ook al sy, dis 'n lekker woord, en ek gaan vir hom iewers aanwend waar hy mooi pas en lekker skop aan my teks kan gee. Want skop gaan hy skop en gebruik kan 'n mens hom gebruik. Die plesier en die pyn wat die sap ons besorg, is immers sedert Noag se dae al algemene kennis.
In die soektog na intensiewe vorme krap ek in 'n spul ou taalhandboeke rond wat onlangs op my boekrak beland het nadat my pa sy boekery verklein het. En ek kom af op 'n geskrif deur prof dr TH le Roux (een van die samestellers van die heel eerste AWS), getiteld Afrikaanse Taalstudies. Dit het reeds in 1937 verskyn, en hy skryf daarin oor dieselfde goed as waaroor mense vandag redekawel: die ge- saam met werkwoorde wat op -eer eindig, ei en y, en die gewraakte anglisismes. (Het jy geweet die outydse en deftige "Waarde Heer" waarmee die oumense briewe begin het, is eintlik anglisisties? Dit is 'n direkte vertaling van "Dear Sir", seg prof dr Le Roux, en "Meneer", net so op sy eie, is beter. (Vroue het klaarblyklik nie in 1937 briewe ontvang nie.) Maar dit net so terloops.)
Agter in die boek is daar 'n klompie tekste opgeneem wat as voorbeeldmateriaal dien, en ek verkneukel my aan dié gediggie van AG Visser (dit is glo in 1927 deur JL van Schaik gepubliseer, dus 'n ronde 90 jaar gelede):
Nou kan 'n mens weer tuin maak.
Aan water het ek nou genoeg ...
As in die vloed se water.
Ek vermoed meneer Noag het dalk daar teen die voetheuwels van Ararat ook die kanon se skop gevoel.
Lees 2853 tye	Laaste modifikasie op Donderdag 21 September 2017 13:54
Meer in hierdie kategorie: « Die Amerikaanse touchdown, die Engelse roos en Welkom se melktert	Versamelname, vers 2 »
Kommentaarskakel	 Saterdag 23 September 2017 22:08	geplaas deur	Christine Marais
http://www.roekeloos.co.za/woordeboeke/intensiewe-vorme/ lewer nogal verstommende intensiewe vorme op:
blond - bottelblond lig - helderlig diep - enkeldiep, kniediep dik - knubbeldik, knippeldik deur - dwarsdeur eg - goudeg gevoelig -fyngevoelig sekuur - fynsekuur pers - pimpelpers verlig - helderverlig.
Miskien vind een van hierdie nuwelinge hulle weg na 'n vraestel - veral "bottelblond" behoort almal uit te boul.